הפורוורד חתם לעונה עם אופציה לעונה נוספת ויגיע לישראל ביום רביעי על מנת לחבור לאימוני הנבחרת. בלאט: "הוא הפך לחלק מהמסורת של מכבי ת"א"
פוורורד מכבי תל אביב בעונה החולפת, דיוויד בלות'נטאל, חידש את חוזהו בקבוצה לעונה אחת עם אופציה לעונה נוספת ויגיע ארצה כבר ביום רביעי הקרוב על מנת לחבור לאימוני נבחרת ישראל.
מאמן מכבי תל אביב, דיוויד בלאט, השוהה בימים אלה בליגת הקיץ בלאס וגאס אמר על ההחתמה: ""אני מאושר שדייויד ממשיך איתנו. הוא הפך כבר לחלק מהמסורת המפוארת של מכבי ת"א, והוא שחקן שיכול לתרום לנו בהרבה דרכים. אני גם מאוד שמח שהוא לקח אחריות והחליט בצעד בוגר ונבון לוותר על המנוחה ולהשתתף הקיץ בקמפיין החשוב של נבחרת ישראל".
עוד מסיום העונה שעברה היה ברור כי בלות'נטאל ימשיך במדי הצהובים בעיקר לאור העונה הטובה שעברה עליו והשיפור העצום שחל מיכולות המשחק שלו, הן מבחינה הגנתית והן מבחינה התקפית. השחקן בן ה-30 יפתח את עונתו החמישית במדי הקבוצה וינסה לסייע לצהובים להשיג תוצאות טובות יותר בארץ ובאירופה גם בעונה הבאה.
בעונה האחרונה בלות'נטאל היה אחד השחקנים הטובים והיציבים במכבי ת"א וסיים עם ממוצעים של 9.3 נקודות ו-3 ריבאונדים ביורוליג, ו-11.1 נקודות ו-4 ריבאונדים בליגת ווינר.
בטבלת קלעי מכבי תל אביב באירופה בכל הזמנים, התברג בלות'נטאל ברשימת 30 הגדולים, כאשר הגיע ל-567 נקודות והתייצב במקום ה-30 כשהוא חולף על פני ליאור אליהו. הוא נמצא במרחק של 23 נקודות מהבא ברשימה, תנחום כהן-מינץ.
בלות'נטאל מוערך מאוד בקרב אנשי מכבי ת"א ובקבוצה בונים עליו שימשיך להיות בין הישראלים המובילים של הקבוצה וימשיך את מגמת השיפור הגדולה מהעונה החולפת. גם השחקן עצמו הבהיר כי ירצה להמשיך במכבי גם בשנים הבאות ולנסות לעזור לקבוצה לחזור ולהיות נדבך חשוב בכדורסל האירופי כפי שהיתה בעבר.
גם בנבחרת ישראל בירכו על החתמתו של השחקן בשורות מכבי והמאמן הטרי, אריק שיבק, מצפה לראותו לובש את המדים הכחולים לבנים ממש בקרוב ומביא את היכולות שלו גם למוקדמות אליפות אירופה לשנת 2011.
בלות'נטאל המתגורר בארצות הברית הסכים אחרי לא מעט שנים של משא ומתן עם הנבחרת לקצר את חופשת הקיץ שלו ולהגיע לישראל על מנת להצטרף לאימונים הרשמיים, עם זאת ובשל המרחק הגיאוגרפי החליט שיבק לאשר לו חופשה ארוכה יותר ובמהלך השבוע לאחר שינחת הוא יערוך את הופעת הבכורה שלו בנבחרת ישראל.